Տարբերակն ինքը պետք է ցույց տա։ Կամ իրենք հասնում են արդյունքի, կամ եթե չեն հասնում, նշանակում է վատ տարբերակ էր։ Եթե կհաջողեն, կասենք՝ կեցցեն, եթե չեն հաջողի, թող նստեն մտածեն, ժողովուրդն էլ մտածի, թե ինչու չստացվեց։ Հիմա, թե ինչքանով է ճիշտ ձևակերպված խնդիրը, ես չգիտեմ։ Ես, օրինակ, լրիվ ուրիշ ձևով կձևակերպեմ խնդիրը։ Ոմն Շարմազանով, որ ներկայացնում է իշխող ուժը, հայտարարել է՝ ես ունեմ իրավունք քվեարկել այնպես, ինչպես ես եմ ուզում, և բոլորը պետք է հարգեն իմ այդ իրավունքը։ Եթե չեն հարգում, իրավապահ մարմիններ կան, որոնք պետք է ապահովեն իմ քվեարկելու իրավունքը։ Այսինքն՝ մարդը ասել է՝ դուք ո՞վ եք ընդհանրապես, մենք ժողովրդի կողմից ընտրված պատգամավոր ենք և անում ենք այն, ինչը ճիշտ ենք համարում։ Հիմա որքանով են մարդիկ համաձայն նրա հետ, ամբողջ խնդիրը դա է։ Դրա համար, երբ ասում են՝ Սերժ Սարգսյանը չպետք է լինի վարչապետ, բոլորն էլ գիտեն, որ Սերժ Սարգյանը ոչ մի իրավունք չունի, ընդհանրապես շատ վտանգավոր է նրա առաջադրումը վարչապետի պաշտոնում։ Բայց դրանից ի՞նչ է փոխվելու, ոչ մի բան չի փոխվելու։ Ես օրակարգը կձևակերպեի հետևյալ կերպ՝ թույլ չտալ ընտրելու իրավունք չունեցող Շարմազանովներին քվեարկել հօգուտ Սերժ Սարգսյանի։ Նրանք այդ իրավունքը չունեն, նրանք ուզուրպատորներ են, նրանք ժողովրդի ներկայացուցիչներ չեն։ Դրա համար մենք պետք է ստեղծենք այնպիսի վիճակ, որ այդ մարդիկ չկարողանան քվեարկել։ Այդ ժամանակ ես կտեսնեի, որ այս երկրում դրված է պարզ խնդիր։ Եթե իրենց թվում է, որ ինչ-որ շենքերի առջև հավաքվելու են ու հանկարծակի Շարմազանովները չեն քվեարկելու, միամիտ մարդիկ են։ Եթե իրենք ժողովրդին առաջարկեին, որ ժողովուրդ ջան, այդ 105 հոգուն մեկ-մեկ այնպիսի վիճակ ենք գցելու, որ նրանք չեն էլ գնալու մտնեն այդ խորհրդարանը, ոչ թե մենք չենք թողնելու, այլ իրենք չեն գնալու, հետևաբար ԱԺ նիստն էլ չի լինելու, - այդ ժամանակ ես բավական լուրջ կվերաբերվեի ցանկացած գործողության, որը այս կամ այն ուժը առաջարկում է հանրությանը։ Ես կարծում եմ՝ ժողովուրդն էլ կհասկանա, որ այո, կարելի է փորձել իրականացնել դա։Մենք մեր պատմության մեջ ունեցել ենք նման բան, երբ ժողովուրդը 390 նոմենկլատուրային կոմունիստներին հարկադրել է իր որոշումը։ Ընդ որում, ոչ թե շենքի մոտ, այլ ամեն մեկին առանձին, որի արդյունքում նրանք եկել են Ազատության հրապարակում ստորագրել են, որ մենք գնալու ենք և քվեարկելու ենք ձեր առաջադրած խնդիրների օգտին։ Ես դեռ չեմ տեսնում նման բան, ինչը ցույց է տալիս, որ դեռ հասունացած չի պրոցեսը։ Հույս ունեմ, որ կհասունանա ինչ-որ մի ժամանակ։ Շարմազանովը լսելով, որ կարող է իրեն ընդհանրապես թույլ չտան քվեարկել, արդեն միանգամից հիշել է իրավապահ մարմիններին։ Դա նշանակում է՝ ասում է, եկեք ապահովեք իմ իրավունքը։ Իսկ ինչ կլինի, եթե իրավապահ մարմինները չապահովեն նրա կարծեցյալ իրավունքը։ Այդ ժամանակ նա նստելու է մի կոտրած «Գազել» և Հայաստանից փախչի Վրաստան։ Այդ ժամանակ մենք կունենանք հաջողություն, Սերժ Սարգսյանն էլ կգնա իրեն հատկացրած տեղում կնստի։